“ประกันสังคม” เจ็บป่วยฉุกเฉิน “สงกรานต์” รักษาฟรีทุกโรงพยาบาล
เลขาธิการ สปส. สั่งทั่วไทย ดูแล "ผู้ประกันตน" ช่วงสงกรานต์เจ็บป่วยฉุกเฉินส่งรักษโรงพยาบาลทุกแห่งโดยไม่เสียค่าใช้จ่าย
สปส. พร้อมดูแลผู้ประกันตน เจ็บป่วยฉุกเฉินช่วงสงกรานต์ ให้รพ.รักษาฟรี
11 เม.ย. 2566

นายบุญสงค์ ทัพชัยยุทธ์ เลขาธิการสำนักงานประกันสังคม (สปส.) เปิดเผยว่า ในช่วงเทศกาลสงกรานต์ 2566 ที่กำลังจะมาถึงนี้มีวันหยุดราชการติดต่อกันหลายวัน ตั้งแต่วันที่ 13-17 เมษายน 2566 คาดว่าจะมีลูกจ้างผู้ประกันตน เดินทางกลับภูมิลำเนาช่วงเทศกาลสงกรานต์  พร้อมได้กำชับ ให้ สปส.กรุงเทพมหานครพื้นที่ / จังหวัด / สาขา ทั่วประเทศ ให้บริการรวมถึงอำนวยความสะดวก เน้นย้ำประชาสัมพันธ์ ลดพฤติกรรมเสี่ยงแก่ลูกจ้าง ผู้ประกันตน ในการขับขี่ยานพาหนะ งดเครื่องดื่มแอลกอฮอล์ขณะเดินทาง ไม่ขับเร็ว-คาดเข็มขัดนิรภัย-ดื่มไม่ขับ-ง่วงไม่ขับ-ไม่ขับรถย้อนศร
นอกจากนี้ที่สำคัญแนะนำให้พกบัตรประจำตัวประชาชนติดตัวไว้ หากเกิดเจ็บป่วยฉุกเฉินหรือได้รับอุบัติเหตุ หรือมีอาการเจ็บป่วยกะทันหัน ลูกจ้าง ผู้ประกันตน สามารถเข้ารับการรักษาตัวในโรงพยาบาลที่อยู่ใกล้ที่สุดได้ทันที สปส.จะพิจารณาจ่ายค่าบริการทางการแพทย์ให้ ภายใน 72 ชั่วโมง ตามหลักเกณฑ์และอัตราที่กำหนด
ทั้งนี้ ให้ผู้ประกันตนหรือโรงพยาบาลที่ให้การรักษาและผู้ที่เกี่ยวข้อง แจ้งโรงพยาบาลตามสิทธิให้ทราบโดยเร็ว ตั้งแต่เข้ารับการรักษา เพื่อให้โรงพยาบาลรับผิดชอบให้บริการทางการแพทย์กับผู้ประกันตนต่อไป ผู้ประกันตนสามารถติดต่อสอบถามได้ที่สำนักงานประกันสังคมกรุงเทพมหานครพื้นที่ ทั้ง 12 แห่ง สำนักงานประกันสังคมจังหวัด/สาขา ที่สะดวก หรือโทร 1506 ตลอด 24 ชั่วโมง